“หุ้นเอเชีย” รีบาวด์! ขานรับ “เงินเฟ้อ” สหรัฐต่ำคาด
“หุ้นเอเชีย” รีบาวด์! ขานรับข้อมูล “เงินเฟ้อ” สหรัฐต่ำกว่าคาดในเดือนก.ค. หวังเฟดไม่เร่งปรับขึ้นอัตราดอกเบี้ย
“หุ้นเอเชีย” รีบาวด์! ขานรับข้อมูล “เงินเฟ้อ” สหรัฐต่ำกว่าคาดในเดือนก.ค. หวังเฟดไม่เร่งปรับขึ้นอัตราดอกเบี้ย
11 ส.ค. 2565

ผู้สื่อข่าวรายงานว่า ตลาดหุ้นเอเชียเปิดบวกในวันนี้ โดยเคลื่อนไหวตามทิศทางตลาดหุ้นวอลล์สตรีทเมื่อคืนนี้ หลังสหรัฐเผยข้อมูลเงินเฟ้อที่ขยายตัวต่ำกว่าคาดในเดือนก.ค. ซึ่งช่วยให้นักลงทุนมีความหวังว่าธนาคารกลางสหรัฐ (เฟด) จะไม่เร่งปรับขึ้นอัตราดอกเบี้ย
ดัชนี HSI ตลาดหุ้นฮ่องกงเปิดวันนี้ที่ 19,840.57 จุด เพิ่มขึ้น 229.73 จุด หรือ +1.17% และดัชนี SSE Composite ตลาดหุ้นจีนเปิดวันนี้ที่ 3,243.47 จุด เพิ่มขึ้น 13.45 จุด หรือ +0.41%
ส่วนตลาดหุ้นญี่ปุ่นปิดทำการวันนี้ เนื่องในวันภูเขา
โดยกระทรวงแรงงานสหรัฐเปิดเผยว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค เพิ่มขึ้น 8.5% ในเดือนก.ค. เมื่อเทียบรายปี โดยต่ำกว่าที่นักวิเคราะห์คาดการณ์ที่ระดับ 8.7% หลังจากพุ่งแตะระดับ 9.1% ในเดือนมิ.ย. ซึ่งเป็นระดับสูงสุดในรอบ 40 ปี
สำหรับดัชนีเฉลี่ยอุตสาหกรรมดาวโจนส์พุ่ง 535.10 จุด หรือ 1.63% ปิดที่ 33,309.51, ดัชนี S&amp;P 500 ดีดตัวขึ้น 2.13% แตะที่ 4,210.24 และดัชนี Nasdaq Composite บวก 2.89% แตะที่ 12,854.80
“เป็นเรื่องเข้าใจได้ที่ตลาดจะพึงพอใจต่อข้อมูลเงินเฟ้อที่ดีขึ้นในคืนที่ผ่านมา แต่ในขณะที่สภาพการณ์ต่าง ๆ เปลี่ยนแปลงไป บรรดาธนาคารกลางต่างก็ให้ความสำคัญกับระดับเงินเฟ้อมากยิ่งขึ้น ดังนั้นหนทางข้างหน้าจึงยังมีความไม่แน่นอน” นายไบรอัน มาร์ติน และนายแดเนียล ไฮเนส จากบริษัทเอเอ็นซี รีเสิร์ชกล่าว
“เราไม่แน่ใจเลยว่า ข้อมูลเงินเฟ้อเพียงเดือนเดียวจะเพียงพอให้เฟดชะลอการเร่งปรับขึ้นอัตราดอกเบี้ยหรือไม่”